Steinhof SO

Steinhof estas iama komunumo en la distrikto Wasseramt en Kantono Soloturno, Svislando, kiu kun efiko de la 1-a de januaro 2012 estis integrita al la komunumo Aeschi. Ĝi havis 141 loĝantojn je la 31-a de decembro 2010.

 Geografio 
Steinenhof estas soloturna eksklavo en la berna Supra Argovio en Svisa Mezlando sur la flotebenaĵo de la rivero Emme. La plej granda parto de la komunuma teritorio estas kovrita de la monteto de Steinhof, kies kulmino kun alteco de 595 m s.m. estas la plej alta punkto de la komunumo. Sur la komunuma teritorio situas pluraj eratikaj ŝtonegoj. Krom la vilaĝo apartenas al la komunumo kelkaj izolitaj bienoj. La teritorio de la komunumo etendiĝas sur areo de 1,63 km², de kiuj 29% estas kovritaj de arbaro, 65% servas por agrikulturo kaj 4% por setlado.
Fonto: Komunumdatumoj de la retejo de la Svisa Federacia Oficejo pri Statistiko, retejo konsultita la 5-an de novembro 2011

 Najbaraj komunumoj 
Ĉiuj najbaraj komunumoj de Steinhof apartenas al Kantono Berno. La iama komunumo limas en nordo al Oberönz, en nordoriento al Bettenhausen, en oriento al Hermiswil, kaj en sudo kaj okcidento al Seeberg.

 Trafiko 
La iama komunumo situas komplete flanke de la gravaj trafikvojoj. Tamen ĝi facile atingeblas de la kantona ĉefvojo n-ro 1, kiu pasas norde de la vilaĝo. Al la publika transportreto Steinenhof estas konektita per la buslinio de la soloturna busentrepreno BSU al Kriegstetten. En Kriegstetten en distanco de proksimume 8 kilometroj de la komunumo troviĝas ankaŭ la plej proksima alveturejo al la svisa aŭtovojo A1.

 Historio 
La unua dokumenta mencio de Steinhof datiĝas el la jaro 1201. Ĝi okazis malrekte per mencio de iu Heinricus de Steine. Steinhof apartenis dum mezepoko al la kiburga senjorujo Aeschi, kiu en la jaro 1361 de Rudolfo la 3-a estis koncedita al la urbo Soloturno. Kun efiko de la 1-a de januaro 2012 Steinhof estis integrita al la komunumo Aeschi, kaj tial ĉesis ekzisti kiel propra komunumo.
Fonto: Beat Hodler: Steinhof en Historia Leksikono de Svislando (2011-08-31)

 Vidu ankaŭ 
Aliaj lokoj kun la nomo Steinhof.

 Notoj kaj referencoj 


 Eksteraj ligiloj 

 Oficiala retejo de la komunumo Oekingen